Ühisettepanek: NÕUKOGU MÄÄRUS, millega muudetakse määrust (EL) nr 204/2011 piiravate meetmete kohta seoses olukorraga Liibüas /* JOIN/2013/016 final - 2013/0154 (NLE) */





SELETUSKIRI (1) 2. märtsil 2011 võttis nõukogu vastu määruse (EL) nr 204/2011 piiravate meetmete kohta seoses olukorraga Liibüas, et jõustada meetmed, mis on sätestatud 28. veebruari 2011. aasta otsuses 2011/137/ÜVJP. (2) 22. jaanuaril 2013 võttis nõukogu vastu otsuse 2013/45/ÜVJP, millega nähakse ette muudatus otsuses 2011/137/ÜVJP, et lubada teatavate külmutatud rahaliste vahendite või majandusressursside vabastamist juhul, kui neid on vaja liidus tehtud kohtu või haldusorgani otsuse või liikmesriigis täitmisele pööratavale kohtuotsusele reageerimiseks. (3) 22. aprillil 2013 võttis nõukogu vastu otsuse 2013/182/ÜVJP, millega muudetakse otsust 2011/137/ÜVJP ja nähakse ette täiendavad erandid relvaembargost. (4) Mõned kõnealustest meetmetest kuuluvad Euroopa Liidu toimimise lepingu reguleerimisalasse ja seepärast on nende rakendamiseks vaja liidu tasandi õigusakti, eriti tagamaks, et kõikide liikmesriikide majandustegevuses osalejad kohaldaksid nimetatud meetmeid ühetaoliselt. (5) Välisasjade ja julgeolekupoliitika kõrge esindaja ja Euroopa Komisjon teevad ettepaneku muuta vastavalt määrust (EL) nr 204/2011. 2013/0154 (NLE) Ühisettepanek: NÕUKOGU MÄÄRUS, millega muudetakse määrust (EL) nr 204/2011 piiravate meetmete kohta seoses olukorraga Liibüas EUROOPA LIIDU NÕUKOGU, võttes arvesse Euroopa Liidu toimimise lepingut, eriti selle artiklit 215, võttes arvesse nõukogu 28. veebruari 2011. aasta otsust 2011/137/ÜVJP piiravate meetmete kohta seoses olukorraga Liibüas[1], võttes arvesse liidu välisasjade ja julgeolekupoliitika kõrge esindaja ning Euroopa Komisjoni ühisettepanekut ning arvestades järgmist: (1) Nõukogu 2. märtsi 2011. aasta määrusega (EL) nr 204/2011 piiravate meetmete kohta seoses olukorraga Liibüas[2] jõustatakse meetmed, mis on sätestatud otsuses 2011/137/ÜVJP. (2) Nõukogu 22. jaanuari 2013. aasta otsusega 2013/45/ÜVJP[3] nähakse ette muudatus otsuses 2011/137/ÜVJP, et lubada teatavate külmutatud rahaliste vahendite või majandusressursside vabastamist juhul, kui neid on vaja liidus tehtud kohtu või haldusorgani otsuse või liikmesriigis täitmisele pööratavale kohtuotsusele reageerimiseks. (3) Nõukogu 22. aprilli 2013. aasta otsusega 2013/182/ÜVJP[4] nähakse ette muudatus otsuses 2011/137/ÜVJP kooskõlas ÜRO Julgeolekunõukogu resolutsiooniga 2095 (2013), millega muudetakse resolutsiooni 1970 (2011) punkti 9 alapunktiga a kehtestatud relvaembargot, mida on hiljem täpsustatud resolutsiooni 2009 (2011) punkti 13 alapunktiga a. (4) Teatavad meetmed kõnealuste hulgas kuuluvad Euroopa Liidu toimimise lepingu reguleerimisalasse ja seepärast on nende rakendamiseks vaja liidu tasandi õigusakti, eriti tagamaks, et kõikide liikmesriikide majandustegevuses osalejad kohaldaksid nimetatud meetmeid ühetaoliselt. (5) Seetõttu tuleks määrust (EL) nr 204/2011 vastavalt muuta, ON VASTU VÕTNUD KÄESOLEVA MÄÄRUSE: Artikkel 1 Määrust (EÜ) nr 204/2011 muudetakse järgmiselt: (1) Artikkel 3 asendatakse järgmisega: „Artikkel 3 1. Keelatud on: a) osutada isikutele, üksustele või asutustele Liibüas või Liibüas kasutamiseks otse või kaudselt tehnilist abi seoses sõjaliste kaupade ühises Euroopa Liidu nimekirjas[5] (sõjaliste kaupade ühine nimekiri) loetletud kaupade ja tehnoloogiatega või seoses kõnealuses nimekirjas loetletud kaupade tarnimise, tootmise, hoolduse või kasutamisega; b) osutada isikutele, üksustele või asutustele Liibüas või Liibüas kasutamiseks otse või kaudselt tehnilist abi, rahastamist või rahalist abi ning vahendusteenuseid seoses siserepressioonideks kasutada võidava I lisas loetletud varustusega; c) otse või kaudselt rahastada isikuid, üksusi või asutusi Liibüas ning anda neile või Liibüas kasutamiseks otse või kaudselt finantsabi, pidades sealhulgas silmas toetusi, laenusid ja ekspordikrediidikindlustust, seoses sõjaliste kaupade ühises nimekirjas või I lisas loetletud kaupade ja tehnoloogiatega nende toodete müügiks, tarnimiseks, üleandmiseks ja eksportimiseks ning sellega kaasneva tehnilise abi osutamiseks; d) otse või kaudselt osutada tehnilist abi, rahastada või osutada finantsabi, või osutada vahendus- või transporditeenuseid seoses relvastatud palgasõjaväelaste pakkumisega Liibüas või Liibüas kasutamiseks; e) osaleda teadlikult ja tahtlikult tegevuses, mille eesmärk või tagajärg on kõrvalehoidmine punktides a–d nimetatud keeldudest. 2. Erandina lõikest 1 ei kohaldata selles osutatud keelde järgmise suhtes: a) tehnilise abi, rahastamise või rahalise abi pakkumine seoses mittesurmava sõjalise varustusega, mis on ette nähtud üksnes humanitaar- või kaitseotstarbel kasutamiseks; b) tehnilise abi, rahastamise või rahalise abi pakkumine seoses muu relvavarustuse ja sellega seotud materjalide müügi ja tarnimisega, kui sanktsioonide komitee on selle eelnevalt heaks kiitnud; c) tehnilise abi, rahastamise või rahalise abi pakkumine, mis on mõeldud üksnes julgeoleku tagamiseks või desarmeerimisabiks Liibüa valitsusele; d) kaitseriietus, sealhulgas kuulivestid ja kiivrid, mida ajutiselt ekspordivad Liibüasse ÜRO, Euroopa Liidu või selle liikmesriikide töötajad, meedia esindajad, humanitaar- ja arenguabitöötajad ning nendega seotud töötajad üksnes isiklikuks kasutamiseks. 3. Erandina lõikest 1 võivad IV lisas osutatud liikmesriikide pädevad asutused lubada anda tehnilist abi, rahastada või anda finantsabi, mis on seotud varustusega, mida võidakse kasutada siserepressioonideks, neile sobivatel tingimustel, kui nad on teinud kindlaks, et selline varustus on ette nähtud üksnes humanitaar- või kaitseotstarbel kasutamiseks.” (2) Artikkel 8 asendatakse järgmisega: „Artikkel 8 1. Erandina artiklist 5 võivad IV lisas osutatud liikmesriikide pädevad asutused lubada II lisas osutatud isikute, üksuste või asutuste puhul teatavate külmutatud rahaliste vahendite või majandusressursside vabastamist järgmistel tingimustel: a) kohus, haldusorgan või vahekohus on kõnealuste rahaliste vahendite või majandusressursside suhtes kasutanud kinnipidamisõigust enne kuupäeva, mil artiklis 5 osutatud isik, üksus või asutus kanti II lisasse või talle osutati artikli 5 lõikes 4, või on teinud nende kohta enne nimetatud kuupäeva otsuse; b) kõnealuseid rahalisi vahendeid või majandusressursse kasutatakse ainult sellise kinnipidamisõigusega tagatud või sellise otsusega tunnustatud nõuete rahuldamiseks, mis jäävad kõnealuseid nõudeid omavate isikute õigusi reguleerivate õigusnormidega seatud piiresse; c) kinnipidamisõigusest või otsusest ei saa kasu II või III lisas loetletud või artikli 5 lõikes 4 osutatud isikud, üksused või asutused; d) kinnipidamisõiguse või otsuse tunnustamine ei ole vastuolus asjaomase liikmesriigi avaliku korraga; ning e) liikmesriik on kinnipidamisõiguse või otsuse sanktsioonide komiteele teatavaks teinud. 2. Erandina artiklist 5 võivad IV lisas osutatud liikmesriikide pädevad asutused lubada III lisas osutatud isikute, üksuste või asutuste puhul teatavate külmutatud rahaliste vahendite või majandusressursside vabastamist järgmistel tingimustel: a) vahekohus on teinud kõnealuste rahaliste vahendite või majandusressursside kohta otsuse enne kuupäeva, mil artiklis 5 osutatud füüsiline või juriidiline isik, üksus või asutus kanti III lisas esitatud loetellu, või nende kohta on liidus tehtud kohtu või haldusorgani otsus või asjaomases liikmesriigis täitmisele pööratav kohtuotsus enne või pärast nimetatud kuupäeva; b) rahalisi vahendeid või majandusressursse kasutatakse ainult sellise otsusega tagatud või kehtivaks tunnistatud nõuete rahuldamiseks kõnealuseid nõudeid omavate isikute õigusi reguleerivate õigusnormidega seatud piires; c) otsusest ei saa kasu II või III lisas loetletud või artikli 5 lõikes 4 osutatud füüsilised ega juriidilised isikud, üksused või asutused; d) otsuse tunnustamine ei ole vastuolus asjaomase liikmesriigi avaliku korraga; ning e) asjaomane liikmesriik on teavitanud teisi liikmesriike ja komisjoni kõikidest antud lubadest.” (3) Artikli 9 lõikesse 1 lisatakse punktid c ja d: „c) maksed, mis tuleb teha kohtu, haldusorgani või vahekohtu otsuse alusel, nagu on osutatud artikli 8 lõikes 1; d) maksed, mis tuleb teha Euroopa Liidus tehtud või asjaomases liikmesriigis täitmisele pööratava kohtu, haldusorgani või vahekohtu otsuse alusel, nagu on osutatud artikli 8 lõikes 2.” Artikkel 2 Käesolev määrus jõustub järgmisel päeval pärast selle avaldamist Euroopa Liidu Teatajas. Käesolev määrus on tervikuna siduv ja vahetult kohaldatav kõikides liikmesriikides. Brüssel, Nõukogu nimel eesistuja [1] ELT L 58, 3.3.2011, lk 53 [2] ELT L 58, 3.3.2011, lk 1. [3] ELT L 20, 23.1.2013, lk 60. [4] ELT L 111, 23.4.2013, lk 50. [5] ELT C 69, 18.3.2010, lk 19.